Med trussel om at fjerne børnechecken, vil regeringen tvinge udsatte børn til at lære om demokrati, danske værdier, ligestilling og grundloven i et særligt »obligatorisk tilbud« fra etårsalderen. Det viser et lækket regeringsnotat.

Moderne Tiders afdeling for prænatal og tidlig demokratiforståelse er nu kommet i besiddelse af ugeplanen hos den mønstervuggestue, som har dannet grundlag for børne- og socialminister Mai Mercados notat. Vi bringer her et overblik over ugen op til Den Store Fejring af Grundlovsdag.

Mandag

Morgensamling

Vi mødes på Radisestuen og synger »Sol er oppe, skovens toppe« og diskuterer Grundtvigs betydning for demokratiet.

Frokost

Vi spiser Dan Jørgensens nationalret stegt flæsk med persillesovs – et oplæg til samtale om vores fælles madkultur.

Middagslur

Aflyst til fordel for oplæsning af Alexis de Tocquevilles Demokrati i Amerika.

Eftermiddag

Besøg i dukkekrogen af Henrik Marstal, der holder foredrag om det performative køn.

Tirsdag

Morgensamling

Oplæsning i puderummet af Hal Kochs Hvad er demokrati? Afsluttes først, når alle børn kan svare rigtigt på, hvad demokratiets metode er. (Ordet, ikke sværdet og aldrig nogensinde krumsablen).

Frokost

Vi spiser frikadeller og kartoffelsalat og finder gennem demokratisk samtale frem til, hvilke retter, der skal på madplanen i næste uge. Kan der ikke opnås enighed, skrider vi til afstemning.

Middagslur

Springes over på grund af udflugt.

Eftermiddag

Udflugt til Folketinget. Undervisningsudvalget har indkaldt ministeren til åbent samråd på baggrund af Ceveas nyeste analyse om, at »mindre folkeskoleklasser giver overskud«. Vi overværer samrådet.

Husk madpakker og drikkedunk og tegneblok til noter.

Onsdag

Morgensamling

Vi mødes på Rødbedestuen og øver os i at recitere Oehlenschlägers Guldhornene.

Frokost

Valgfrokost: Alle børn vælger selv mellem rugbrødsmadder, kagemand eller flæskesteg. Valget foretages ved afkrydsning på ternet papir, for at træne finmotorikken.

Middagslur

Kun for børn, der kan redegøre for, hvordan Danmarks indskrænket-monarkiske regeringsform fungerer.

Eftermiddag

Alle leger med dukkerne Demos og Kratos.

Torsdag

Morgensamling

Vi mødes på Solsikkestuen og synger Kim Larsen »Kvinde min« og taler om ligestilling.

Frokost

Med boller og forskellige former for frugt som markører taler vi om fordelingspolitik, mens vi spiser.

Middagslur

Vi dropper middagsluren og fingermaler en værdikanon.

Eftermiddag

I sandkassen træner udvalgte børn ’kompromisvilje.’ Resten leger ’Murens fald’.

Fredag

Morgensamling

»Loven blev til hvorpå landet skal bygges /træet blev sat hvoraf slægter skal skygges.« Vi afsynger C. Plougs grundlovshymne på melodien »Over himmelens blå tabernakel«. Børnene skal have øvet hjemmefra.

Frokost

Risengrød og besøg af Bertel Haarder, som råber og skriger om det danske frisind. Afsluttes med, at alle i kor råber: »Pis mig i øret!«

Middagslur

Alle børn bliver puttet til Grundtvigs salme »Sov sødt barnlille«.

Eftermiddag

Vi øver en koreografi over det danske kernebegreb ’hygge’ som skal fremføres til Den Store Fejring. Husk at medbringe kønsneutrale kostumer i røde og hvide farver (obs: husk lange benklæder, ingen shorts – det her er et obligatorisk tilbud, ikke en campingplads).